Нагадаем, халдэі — гэта назва старадаўняга народу, які жыў на Блізкім Усходзе, на паўночна-заходнім беразе Персідзкай затокі. Сёньня гэтым словам называюць персідзкіх і месапатамскіх хрысьціянаў, найперш тых, што прынялі унію з Рымам. Халдэйская Каталіцкая Царква пашырана на тэрыторыі сучасных Іраку, Ірану, Турцыі, Лівану, Сірыі, Ізраіля, Ягіпту, а ў сувязі з ваеннымі дзеяньнямі на Блізкім Усходзе цяпер і ў многіх іншых краінах: ЗША, Аўстраліі, Канадзе, Францыі. Агульная іх колькасьць вернікаў паводле дадзеных Annuario Pontificio за 2013 год перавышае 536 тыс. чалавек. Зьверхнікам гэтай Усходняй Каталіцкай Царквы сёньня зьяўляецца Патрыярх Луіс Рафаэль I Сака.